IKAALISTEN KIHLAKUNNANVIRASTO
SYYTTÄJÄOSASTO				LAUSUNTO
Vanha Tampereentie 9
39500 IKAALINEN

Oikeusministeriö
Kriminaalipoliittinen osasto
PL 25
00023 VALTIONEUVOSTO

Viite
Lausuntopyyntö 15.6.2005; 5/66/2004

LAUSUNTO SYYTTÄJÄLAITOKSEN RAKENNE- JA RESURSSITYÖRYHMÄN LOPPUMIETINTÖÖN 

Syyttäjälaitoksen rakenne- ja resurssityöryhmä on loppumietinnössään kuvannut kehittämäänsä laskentamallia, jonka perusteella työryhmä on laskenut rikosasiain käsittelyn edellyttämän vuosittaisen syyttäjien henkilötyövuosimäärän. Lähtökohtana on pidetty vuosittaista juttukantaa, minkä lisäksi on käytetty laskelmia ja arviointeja. Työryhmän käyttämää menetelmää voidaan pitää laskelman tekemisen kannalta perusteltuna ja ilmeisen lähelle oikeaa osuvana. Yksittäisten syyttäjien työskentelytapojen ollessa hyvinkin erilaisia ja syyttäjän ajankäytön kannalta erittäin olennaisia, ei työryhmän tekemiä laskelmia voitane tarkemmin tehdäkään.

Työryhmä on selkeästi eritellyt varsinaisen syyteharkinnan, esitutkintayhteistyön ja muiden syyttäjien velvollisuuksien hoitamiseen tarvittavan ajan. Esitettyyn laskelmaan voi yhtyä ja todeta, kuten työryhmäkin, että syyttäjiä tarvitaan lisää. 

Työryhmän  mukaan lisäresurssointi tulee kohdistaa siten, että alueellisten juttumäärien edellyttämä syyttäjätarve tulee optimaalisesti korjatuksi. Näin tuleekin tehdä ja nimenomaan käyttäen resurssien jakamisperusteena esimerkiksi työryhmän käyttämää laskentamallia. Resurssien jakamista ei tule suorittaa siten, että yksikkö joka on sitkeästi ponnistellut tavoitteidensa täyttämiseksi, joutuisi “maksamaan ahkeroinnista” vain sen vuoksi, ettei yksikössä ole päästetty rästejä kertymään. Resurssit on jaettava tasaisesti työmäärien suhteessa. 

Ikaalisissa 14.9.2005

Minna Sihto
johtava kihlakunnansyyttäjä